b'\n_START_ARTICLE_\nLockheed F-117\n_START_SECTION_\nRazvoj\n_START_PARAGRAPH_\nObrambna agencija za napredek in razvoj projektov (DARPA) je \xc5\xbee leta 1971 razpisala ponudbo za pogodbo o konstrukciji dveh lovskih bombnikov pod kodnim imenom Have Blue. Projekt so kmalu ozna\xc4\x8dili kot \xc4\x8drni projekt, kar pomeni najbolj varovana voja\xc5\xa1ka skrivnost._NEWLINE_Lockheed je \xc5\xbee leta 1976 za\xc4\x8del snovati letalo, ki naj bi bilo manj opazno za radarje. Pri tem so se zana\xc5\xa1ali na ne tako novo tehnologijo za zmanj\xc5\xa1anje radarske opaznosti (stealth), ki so jo odkrili \xc5\xbee v pedesetih letih prej\xc5\xa1nega stoletja, v praksi pa so jo \xc5\xbee uporabili v vietnamski vojni. Teoreti\xc4\x8dno osnovo za razvoj letala je dal ruski matematik Pjotr Jakovljevi\xc4\x8d Ufimcev, ki je razvil izra\xc4\x8dune za odboj radarskih valov od razli\xc4\x8dnih povr\xc5\xa1in._NEWLINE_V letu 1975 so in\xc5\xbeenerji Lockheedovega oddelka Skunk Works za\xc4\x8deli delati na projektu poimenovanem poliranje, torej pri oblikovanju tak\xc5\xa1nih povr\xc5\xa1in, ki bi kar najbolj razpr\xc5\xa1ile radarski snop in tako zmanj\xc5\xa1ale radarsko opaznost. Pri svojem delu so \xc5\xbee uporabljali ra\xc4\x8dunalnike, ki so konstruktorjem umogo\xc4\x8dili na\xc4\x8drtovanje in simuliranje v tridimenzionalnem prostoru. Ra\xc4\x8dunska mo\xc4\x8d takrat uporabljenih ra\xc4\x8dunalnikov je bila omejena, zato so pri na\xc4\x8drtovanju kot pribli\xc5\xbeek uporabili omejeno \xc5\xa1tevilo ravnih povr\xc5\xa1in na trupu, kar je bilo kasneje brez ve\xc4\x8djih sprememb uporabljeno tudi pri zasnovi trupa. Lockheed sicer ni bilo edino podjetje, ki je razvijalo to tehnologijo, je pa bilo korak pred ostalimi._NEWLINE_Prototipe letal so ozna\xc4\x8dili s kodo XST (eXperimental, Stealth, Tectical) in jih pripeljali v oddaljeno bazo Groom Lake v dr\xc5\xbeavi Nevada, kjer so Lockheedovi strokovnjaki v preteklosti \xc5\xbee preizku\xc5\xa1ali znamenito letalo U2 in A-12. Tam je letalo tudi prvi\xc4\x8d poletelo. Prototip letala je bil manj\xc5\xa1i od F-117 in je imelo po\xc5\xa1evne repne smerne stabilizatorje, obrnjene navznoter. Poganjala sta ga dva turboreakcijska motorja General Electric J85. Obe prototipni letali so med preizkusi izgubili: prvega so izgubili maja 1978, drugega pa leta 1980. Kljub temu da sta bila prototipa uni\xc4\x8dena so Lockhedovi strokovnjaki dobili veliko novega znanja o novi tehnologiji, kar jem je dalo veliko prednosti pred konkurenco. V novembru 1978 je stekel program Senior Trend z Lockheedovim oddelkom Skunk Works, kjer so nato zgradili bodo\xc4\x8de letalo z oznako F-117A._NEWLINE_Oznaka letala "F" je sicer uporabljena za ameri\xc5\xa1ka lovska letala (Fighter), uporabili pa naj bi jo za zavajanje morebitnih vohunov.\n_START_SECTION_\nKonstrukcija\n_START_PARAGRAPH_\nF-117 je imel za tiste \xc4\x8dase popolnoma novo konstrukcijo, ki dotlej \xc5\xa1e ni bila uporabljena. V bistvu gre za izpeljanko konstrukcije, v angle\xc5\xa1\xc4\x8dini imenovane Hopeless Diamond, ki je tako ime dobila zaradi romboidne oblike, ki v praksi ne bi bila zmo\xc5\xbena leteti. Trup letala se od repa letala proti nosu debeli, nanj pa so pritrjena krila in repna stabilizatorja. K radarski nevidnosti veliko prispeva povr\xc5\xa1ina trupa na kateri ni nobenih anten in \xc5\xa1trle\xc4\x8dih delov, vsa oprema in oro\xc5\xbeje pa se nahajata znotraj trupa. Celotna povr\xc5\xa1ina ima veliko neravnin, ki poskrbijo, da se radarski snop ne odbije direktno nazaj, temve\xc4\x8d stran od radarja._NEWLINE_Zaradi zmanj\xc5\xa1anja radarske slike imajo tudi krila veliko pu\xc5\xa1\xc4\x8dico, ki je precej neobi\xc4\x8dajna za podzvo\xc4\x8dna letala. Izstopnika zraka sta nizka in \xc5\xa1iroka, zaradi \xc4\x8desar se vro\xc4\x8d izpuh hitro pome\xc5\xa1a s hladnim zrakom iz okolice. Tako je infrarde\xc4\x8da slika letala bistveno manj\xc5\xa1a od klasi\xc4\x8dnega voja\xc5\xa1kega letala, \xc4\x8deprav ima pribli\xc5\xbeno enako velikost, kot F-15._NEWLINE_Za prekrivanje letala so uporabili radarsko absorbcijske materiale, sprva v obliki tankih plo\xc5\xa1\xc4\x8d, pozneje pa v obliki barve, ki so jo nanesli na povr\xc5\xa1ino letala. Radarski valovi v tej barvi inducirajo elektri\xc4\x8dni tok, s \xc4\x8dimer se radarski valovi spremenijo v toploto. Natan\xc4\x8dna sestava te barve ni znana, vendar se domneva, da vsebuje delce grafita ali kroglice feritne keramike. Barva je precej strupena in ob\xc4\x8dutljiva na okoli\xc5\xa1ke vplive, zato se za ta letala uporabljajo posebni klimatizirani hangarji. Domneva se, da se pod slojem barve skriva tudi povr\xc5\xa1ina, sestavljena iz velikega \xc5\xa1tevila piramidnih struktur, ki zajame radarske valove in jih postopno oslabi (na podoben na\xc4\x8din so oblikovane stene zvo\xc4\x8dno gluhih sob) ._NEWLINE_Za upravljanje letala slu\xc5\xbei \xc4\x8detverni sistem fly-by-wire, ki zagotavlja odli\xc4\x8dno upravljivost in umetno stabilnost, saj je letalo zaradi svoje zasnove mo\xc4\x8dno nestabilno. Za razliko od obi\xc4\x8dajnih letal, ki so po navadi nestabilna le po vi\xc5\xa1ini, je F-117 nestabilen tudi po ostalih dveh oseh. Za zmanj\xc5\xa1anje razvojnih stro\xc5\xa1kov je sistem fly-by-wire vzet iz letal F-15, F-16 in F-18. Prav zagotavljanje umetne stabilnosti in delovanje fly-by-wire je konstruktorjem povzro\xc4\x8dalo najve\xc4\x8d problemov, saj bi obi\xc4\x8dajni senzorji povzro\xc4\x8dili ve\xc4\x8djo radarsko opaznost. Konstruktorji so te\xc5\xbeavo re\xc5\xa1ili tako, da so senzorje nadomestili s \xc5\xa1tirimi cevmi za merjenje pospe\xc5\xa1ka. Veliki krmilni povr\xc5\xa1ini, ki slu\xc5\xbeita za komando po vi\xc5\xa1ini, kot po smeri (tj. elevoni) sta najpomembnej\xc5\xa1i krmilni povr\xc5\xa1ini. Zaradi vseh konstrukcijskih lastnosti, ki letalu omogo\xc4\x8dajo zmanj\xc5\xa1ano radarsko opaznost, precej trpijo letalne sposobnosti, saj je bilo zmanj\xc5\xa1anje radarske opaznosti najva\xc5\xbenej\xc5\xa1i cilj projekta._NEWLINE_Letalo poganjata dva turboventilatorska motorja General Electric F404 brez dodatnega zgorevanja, kar zmanj\xc5\xa1a infrarde\xc4\x8do sliko. Posledi\xc4\x8dno zaradi slabega razmerja med maso in potiskom prihaja do problemov pri manevrih z ve\xc4\x8djo obremenitvijo. Najbolj zanimiva sta vstopnika za zrak, ki sta pokrita s tanko mre\xc5\xbeo. Slednja prakti\xc4\x8dno odstrani odboj radarskega snopa od sicer dobro vidnih lopatic kompresorja motorjev. Na enak na\xc4\x8din so pokriti tudi infrarde\xc4\x8di senzorji (za no\xc4\x8dno letenje) ter namerilne naprave z laserjem._NEWLINE_Oro\xc5\xbeje je name\xc5\xa1\xc4\x8deno v dveh prostorih med motorjema, gorivni rezervoarji pa so nad tema prostoroma. Obi\xc4\x8dajen bojni tovor tega letala predstavlja natan\xc4\x8dno vodljivo oro\xc5\xbeje, kot so npr. lasersko vodene bombe, GPS vodene bombe JDAM, nosi pa lahko tudi jedrsko oro\xc5\xbeje, uvajala pa se je tudi uporaba novej\xc5\xa1ih vrst vodenih oro\xc5\xbeij. Letalo lahko nosi najve\xc4\x8d dve bombi, skupne mase 2300\xc2\xa0kg. Sistem za nadzor oro\xc5\xbeja je zasnovan okrog infrarde\xc4\x8de kamere v kombinaciji z namerilnim laserjem in je mo\xc4\x8dno avtomatiziran.\n_START_SECTION_\nRazkritje javnosti\n_START_PARAGRAPH_\nVzrok razkritja letala javnosti ni povsem jasen. To naj bi se zgodilo predvsem zaradi pove\xc4\x8danja \xc5\xa1tevila letal in zahtevnega urjenja, ki je moralo potekati tudi podnevi. Vzrok naj bi bile tudi nesre\xc4\x8de. Desetega oktobra 1988 je uradni predstavnik Pentagona kon\xc4\x8dno pokazal fotografijo in s tem potrdil domneve o obstoju radarsko neopaznega oz. slabo opaznega letala. Po tem razkriju se 4450. takti\xc4\x8dni skupini ni bilo ve\xc4\x8d potrebno skrivati in leteti s spremstvom lovcev._NEWLINE_Prvi javni nstop je imelo letalo F-117 21. aprila 1990, ko je par letal iz Tonopaha priletel v bazo Nellis, v nizkem letu preletel pristajalno stezo in se potem spustil ter pripeljal po tleh do plo\xc5\xa1\xc4\x8dadi, na kateri so se gnetli novinarji in fotoreporterji. Sledila je vrsta javnih predstavitev, najprej ameri\xc5\xa1kim letalskih silam v Andrewsu, zatem pa na kovenciji Zdru\xc5\xbeenja graditeljev eksperimentalnih letal v Oshkoshu v dr\xc5\xbeavi Wisconsin. Prvi\xc4\x8d je F-117A obiskal Evropo poleti 1990. V drugi polovici leta 1990 naj bi imel F-117 evropsko premiero pred javnostjo v Farnboroughu, kar so ozna\xc4\x8dili za svetovni dogodek. Vendar iz vsega skupaj ni bilo ni\xc4\x8d, kajti ravno v tistem \xc4\x8dasu je Irak okupiral Kuvajt, zaradi \xc4\x8desar so morali Ameri\xc4\x8dani dvajset F-117 premestiti v Savdsko Arabijo.\n_START_SECTION_\nUporaba\n_START_PARAGRAPH_\nOktobra 1983 je letalo F-117 postalo operativno. Name\xc5\xa1\xc4\x8deno je bilo v 4450. takti\xc4\x8dni skupini, ki je bila do tedaj oboro\xc5\xbeena z osemnajstimi lovskimi bombniki A-7D. Tej skupini se je po novem priklju\xc4\x8dilo \xc5\xa1e 10-12 letal F-177A. Takrat so skupino premestili iz Groom Lakea v severozahodni del baze Nellis na preizkusni poligon Tonopah. V 4450. takti\xc4\x8dni skupini sat bili dve eskadrilji: Grim Reapers (neusmiljeni srpi) in Nightstalkers (no\xc4\x8dni zalezovalci-lovci). Oktobra 1989 so tema eskadriljama pridru\xc5\xbeili \xc5\xa1e tretjo, 4450. takti\xc4\x8dna skupina pa se je spremenila v 37. takti\xc4\x8dni lovski polk. Nov polk je dobil tudi novo oznako TR (Tonopah Range), sestavljale pa so ga 415. takti\xc4\x8dna lovska eskadrilja Nightstalkers, 416. takti\xc4\x8dna lovska eskadrilja Ghostriders in 417. takti\xc4\x8dna lovska \xc5\xa1olska eskadrilja, imenovana Bandits._NEWLINE_Preizkusni poligon je bil zgrajen povsem na novo, oddaljen 40 milj od starega rudarskega mesteca Tonopah, na obmo\xc4\x8dju, imenovanem Cactus Flat, ki ga obkro\xc5\xbeata gorski verigi Cactus in Karwich. Kraj je bil tako odro\xc4\x8den, da manevriranje letal v zraku ni bilo opaziti iz nobene okoli\xc5\xa1ke ceste. Iz poskusnega poligona je vodila le ena cesta, ki pa je bila dobro varovana in zastra\xc5\xbeena. Dokler letala niso predstavili javnosti so piloti leteli le pono\xc4\x8di, da bi letalo ostalo skrivnost. Tudi kasneje so bila letala F-117 ve\xc4\x8dinoma uporabljena za no\xc4\x8dne napade._NEWLINE_Ker so bila letala nova in popolnoma druga\xc4\x8dne tehnologije, jih piloti \xc5\xa1e niso popolnoma obvladali zaradi \xc4\x8desar je pri\xc5\xa1lo do nesre\xc4\x8d. Prva nesre\xc4\x8de se je zgodila 11. junija 1986, druga pa 14. oktobra. V obeh primerih sta pilota izgubila \xc5\xbeivljenje letali pa sta bili popolnoma uni\xc4\x8deni._NEWLINE_Prva prava bojna naloga novega polka je bila poseg v Panami v operaciji ameri\xc5\xa1kih sil Just Cause dne 19. decembra 1989. V akcijo je vzletelo \xc5\xa1est nevidnih lovcev, vendar sta napad v nizkem letu izvedla le dva, ostali pa so se med letom proti Panami vrnili v bazo. Med dolgim poletom so se lovci v zraku oskrbeli z gorivom iz letala za oskrbo z gorivom iz zraka. Letali sta odvrgli lasersko vodljive 900\xc2\xa0kg bombe na voja\xc5\xa1nico Rio Hatu. S tem natan\xc4\x8dnim zadetkom sta povzro\xc4\x8dila zmedo med panamskimi vojaki, kar so zatem izkoristili rangerji v zra\xc4\x8dnem desantu._NEWLINE_Najbolj so letala zaslovela v Zalivski vojni 16. januarja 1991, kjer so Ameri\xc4\x8dani uporabili ve\xc4\x8d kot 40 nevidnih letal F-117. Prvi napad teh letal se je za\xc4\x8del ob 23.35 po greenwi\xc5\xa1kemu \xc4\x8dasu, ko so za\xc4\x8dela letala F-117 odmetavati lasersko vodljive bombe na ira\xc5\xa1ke cilje in s tem za\xc4\x8dele koalicijsko vojno proti Iraku. Klju\xc4\x8dni cilj letal F-117 so bili komunikacijski centri in poveljstva protizra\xc4\x8dne obrambe. Bombe so zadele tudi jedrske in kemijske obrate ira\xc5\xa1ke industrije. Med prvimi cilji so bili tudi utrjeni objekti, ki jih je uporabljal Sadam Husein. S stopnjevanjem vojne so bili napadi nevidnih bombnikov preusmerjeni na uni\xc4\x8devanje zakloni\xc5\xa1\xc4\x8d za letala. Njihovo glavno oro\xc5\xbeje so bile 900\xc2\xa0kg lasersko vodljive bombe v jeklenem oklopu s kar najve\xc4\x8djo mo\xc5\xbenostjo prebijanja utrjenih ciljev._NEWLINE_V vojni je bilo uni\xc4\x8deno eno letalo F-117. To se je zgodilo 27. marca 1999 med vojno na Kosovu pri vasi Bu\xc4\x91anovci, 45\xc2\xa0km severozahodno od Beograda. Letalo je bilo sestreljeno s starim sovjetskim izstrelkom S-125 Neva, ki izvira iz sestdesetih let prej\xc5\xa1njega stoletja. Ravno tako naj bi bili v tej vojni po\xc5\xa1kodovani \xc5\xa1e dve letali tega tipa. Uradni Pentagon je novico sprva zanikal. \xc5\xa0e danes ni popolnoma jasno, kako je protizra\xc4\x8dna obramba zaznala letalo; v strokovnih krogih pa je bilo \xc5\xbee dalj \xc4\x8dasa pred incidentom govora o bolj\xc5\xa1i opaznosti takih letal s starej\xc5\xa1imi radarskimi sistemi z ve\xc4\x8djimi valovnimi dol\xc5\xbeinami. Vse to je sesulo mit o neranljivosti radarsko nevidnih letal.'